**ΔΕΛΤΙΟ ΤΥΠΟΥ - 19 ΟΚΤΩΒΡΙΟΥ 2017**

**Η 8η Έκθεση Τοπικών Προϊόντων**

**«ΚΡΗΤΗ: Η Μεγάλη Συνάντηση - Toπικές Γεύσεις Ελλάδας»**

**ανοίγει τις πύλες της από τις 28 Οκτωβρίου έως τις 5 Νοεμβρίου 2017**

**στη Θεσσαλονίκη, στη Δ.Ε.Θ., στο Περίπτερο 12**

Όλα είναι έτοιμα για τη μεγάλη Έκθεση Τοπικών Προϊόντων «ΚΡΗΤΗ: Η Μεγάλη Συνάντηση - Τοπικές Γεύσεις Ελλάδας» που ανοίγει τις πύλες της στο Διεθνές Εκθεσιακό Κέντρο Θεσσαλονίκης (ΔΕΘ) στο Περίπτερο 12, από τις 10:30 το πρωί της 28ης Οκτωβρίου και θα λειτουργεί έως και τις 5 Νοεμβρίου στις 9:30 το βράδυ.

Δεκάδες εκθέτες από κάθε γωνιά της Κρητικής γης αλλά και παραγωγοί από άλλες περιοχές όπως: Κατερίνη, Τρίκαλα, Καλάβρυτα, Κομοτηνή, Λάρισα, Βοιωτία, Θεσσαλονίκη, Νίσυρο, Μεσσηνία, Ημαθεία, Αττική, Λήμνο, Καστοριά, Καβάλα, Κιλκίς κ.α. εμπλουτίζουν την έκθεση και παρουσιάζουν στους χιλιάδες επισκέπτες μια μεγάλη ποικιλία τοπικών προϊόντων: Λάδι, προϊόντα ελιάς, τυροκομικά προϊόντα, παξιμάδια - αρτοσκευάσματα, μέλι, βότανα, γλυκά, καραμελωμένοι καρποί, ζυμαρικά, ρακί, κρασί, κάστανα, γεμιστά σύκα, τοματοειδή, προϊόντα σαλιγκαριού, σοκολατοειδή, καλλυντικά, αιθέρια έλαια, σαπούνια, αρώματα και αλόη είναι μερικά από τα προϊόντα που θα έχουν την ευκαιρία οι επισκέπτες να δουν, να γευτούν και να προμηθευτούν απευθείας από τους παραγωγούς.

Επίσης, η Περιφέρεια Ανατολικής Μακεδονίας και Θράκης συμμετέχει στη φετινή διοργάνωση με εκθεσιακό περίπτερο και παρουσιάζει στους επισκέπτες την πλούσια ποικιλία προϊόντων που παράγονται στην περιοχή της.

Παράλληλα με την έκθεση, πραγματοποιούνται δεκάδες μουσικές, χορευτικές και πολιτιστικές εκδηλώσεις.

Περισσότεροι από τριακόσιοι χορευτές, πενήντα μουσικοί, δεκάδες πολιτιστικά σωματεία, σεφ και άλλοι συντελεστές θα συμμετάσχουν σ' αυτό το εννιαήμερο πολιτιστικό αντάμωμα γεύσεων, μουσικής, χορού και πολιτισμού.

Η είσοδος στην Έκθεση θα είναι ελεύθερη, ενώ θα παρέχεται δωρεάν πάρκινγκ σε όλα τα οχήματα.

Οι ώρες λειτουργίας της Έκθεσης για τα Σαββατοκύριακα θα είναι από τις 10:30 το πρωί έως και τις 9.30 το βράδυ.

Τις καθημερινές, η έκθεση θα είναι ανοικτή από τις 12:00 το μεσημέρι έως και τις 9:30 το βράδυ.

Τα εγκαίνια της Έκθεσης θα πραγματοποιηθούν με κάθε επισημότητα το Σάββατο 28 Οκτωβρίου στις 7:00 το απόγευμα, παρουσία επισήμων και πλήθους κόσμου.